Papersnake/gushiwen huggingface dataset:
题丘山寺
张祜（唐代）

几代儒家业，何年佛寺碑。地平边海处，江出上山时。

故国人长往，空门事可知。凄凉问禅客，身外即无为。
渔家傲
吕渭老（宋代）

顶上铁轮飞火焰。防身细按威神剑。体用双行谁敢觇。光闪闪。何须更把茶林撼。

衲子家风存古俭。一条概栗如天堑。粥鼓未鸣灯火暗。无恩念。断崖古木横藤簟。
为张莘畴题玉虚道院
崔存（宋代）

小结烟霞作洞天，日长无事即神仙。
栽松待化山中石，种秫因分屋外田。
沧海十洲人不到，丹砂九转世空传。
何如坐对黄连炷。一卷南华风外篇。
酒色财气歌
佛印（宋代）

诗云
酒是穿肠毒药，色是刮骨钢刀，
财是下山猛虎，气是惹祸根苗，
看来四字有害，不如一笔勾销；
无酒不成礼仪，无色路断人稀，
无财世路难行，无气到被人欺，
看来四字有用，劝君量体裁衣。

酒
酒是杜康名传流，能和万事解千愁。成事坏事皆因酒，洞宾醉倒岳阳楼。
李白贪酒江心死，刘伶大醉卧荒丘。盘古至今流于世，酒迷真性不回头。

色
色是浮云百宝妆，贪恋娇娥不久长。董卓贪色长安死，吕布贪色下沛亡。
纣王贪色江山失，幽王宠褒把命丧。世人都把美色爱，袖里藏刀暗损伤。

财
财是世上养命根，白银催动黑人心。人为财死累世有，父子兄弟亲朋分。
邓通铸钱终饿死，石崇豪富范丹贫。劝君莫贪无义财，下山猛虎能杀人。

气
气是心中火一盆，惹祸根苗要记真。霸王别姬自刎死，周瑜因气亡了身。
三寸真气丹田守，长生延年可修心。劝君莫动无名火，百忍成金为圣人。

又云
酒色财气四道墙，人人都在里边藏。
只要你能跳过去，不是神仙也寿长。
酒是断肠的毒药，色是刮骨的钢刀。
财是下山的猛虎，气是惹祸的根苗。
酒无不成礼仪，色无路静人稀。
财无不成世界，气无反被人欺。
饮酒不醉尚为高，近色不乱乃英豪。
无义之财君莫取，忍气饶人祸自消。
刘晨阮肇游天台
曹唐（唐代）

树入天台石路新，云和草静迥无尘。烟霞不省生前事，

水木空疑梦后身。往往鸡鸣岩下月，时时犬吠洞中春。

不知此地归何处，须就桃源问主人。
彤玉诗二首 其二
佚名（明代）

红鹤飞鸣听玉珰，紫云深处唱金羊。一杯胶雨山河啸，千镜澄金宇宙香。

宝气纷笼青凤影，天花争漾赤龙光。万霄团结玲珑璧，一体清宁日月长。
侍宴集英殿因过学士院旧庐有感
宋庠（宋代）

昔日金门署，重来素发臣。
故词多削藁，前诫尚铭绅。
宝翰馀龛锁，仙山晦壁尘。
更怜温室树，颜色老于人。
句
王秬（宋代）

柳色知春浅，钟声觉寺深。
至日上公献寿酒
白敏中（唐代）

候晓天门辟，朝天万国同。瑞云升观阙，香气映华宫。

日色临仙籞，龙颜对昊宫。羽仪瞻百姓，献寿侍三公。

化被君王洽，恩沾草木丰。自欣朝玉座，宴此咏皇风。
陈襄阳归长兴 其二
释居简（宋代）

巾子山前寺，曾分华顶薇。去寻龙首约，因些客儿归。

白羽精戎律，黄金缓带围。孔融倾座处，西望几斜晖。
水调歌头
程大昌（宋代）

绿净贯阛阓，夹岸是楼台。楼台分影倒卧，千丈郁崔嵬。

此是化人奇变，能使山巅水底，对出两蓬莱。溪浒有仙观，苕霅信佳哉。

水晶宫，谁著语，半嘲诙。世间那有，如许磊砢栋梁材。

每遇天容全碧，仍更蘋风不动，相与夜深来。饮子以明月，净洗旧尘埃。
茶瓶儿·去年相逢深院宇
李元膺（宋代）

去年相逢深院宇，海棠下、曾歌《金缕》。歌罢花如雨。 翠罗衫上，点点红无数。
今岁重寻携手处，空物是人非春暮。回首青门路。乱红飞絮，相逐东风去。
答成都侍其纯父用其韵
李之仪（宋代）

鹿头关下花深处，竹马曾寻綵衣路。虽知梨栗是生涯，人道风烟如鄠杜。

四十年来若断桥，问津无计冷潇潇。一闻此语心先醉，似向江边笋自烧。

羡君材器森诸有，宝带垂腰今一叟。未说常开坛上旗，且须再遣云中守。

从来别驾不谋身，欲作蛾眉会里人。本是文殊亲接引，定应见处必逢君。
诗赠富乐山海公长老
王纲（宋代）

心地如今不动尘，大千境界百年身。
掩关明月上峰顶，满座清风生玉津。
雪岭松筠为节操，石楼钟磬度昏晨。
已同七老图岩壁，便是龙华会里人。
依韵和许发运真州东园新成
梅尧臣（宋代）

疏凿近东城，萧森万物荣。
美花移旧本，黄鸟发新声。
曲阁池傍起，长桥柳外横。
河浑远波涨，雨急断虹明。
云与危台接，风当广厦清。
朱鬐看自跃，翠柏种初生。
香草犹能识，山苗未得名。
南峰及西岭，常共酒杯平。
仙宫岭
邹浩（宋代）

晓云生岭端，遮日成清阴。炎氛遽辟易，兴逸安能禁。

仙宫风尘表，高高百千寻。石路上曲折，健足犹难任。

绰约两仙子，双鬟坐沉吟。巫觋意何许，门窗藤蔓深。

樵叟向我言，自古传至今。去州五十里，有峒郁森森。

陶家李家女，年各胜巾衿。恍惚若逢遇，相与登崎崟。

一朝作蝉脱，英魂不坠沉。乡人共祠之，彷佛来顾歆。

水旱祷辄应，民吏同所钦。此宫乃行宫，春秋荐诚谌。

言已叟仙去，四望祛烦襟。荥山直南耸，龙岳山朝壬。

越王连佛子，密山秀孤岑。回环万峰峦，插云皆玉簪。

滔滔两川流，会合通梧浔。渔舟糁木叶，城郭几突黔。

虚徐韵长松，飞鸣集珍禽。须臾烟霭青，遐迩浮祲祲。

变化纷见门，饮酒时一斟。我罪贷五鼎，我躯重千金。

虽居瘴疠乡，肯使瘴疠侵。囊衣完旧裾，匣剑存初镡。

气听谢耳力，谁到无弦琴。子期久冥漠，天地为知音。

中和王度新，祈招咏愔愔。赐环谅匪朝，聊以写我心。
水调歌头（寄王信父）
张炎（宋代）

白发已如此，岁序更骎骎。化机消息，庄生天籁雍门琴。颇笑论文说剑，休问高车驷马，衮衮□黄金。蚁在元无梦，水竞不流心。

绝交书，招隐操，恶圆箴。世尘空扰，脱巾挂壁且松阴。谁对紫微阁下，我对白苹洲畔，朝市与山林。不用一钱买，风月短长吟。
寻碧山吟社遗址怀兴复诸先生
严元桂（清代）

人事有废兴，大雅古所稀。深山闻杖履，望古长歔欷。

成宏传十老，列坐吟翠微。丹青在人间，相见山林姿。

衣冠并简朴，虬髯鬓如丝。我闻父老言，高名动王畿。

试问蝉冕客，何如大布衣。奕世绳祖武，风流更相师。

富贵慕幽胜，猿鹤咸猜疑。立言固不朽，瓣香终在斯。

卓在撚须亭，邈矣古木陂。扪萝多向往，游人寻旧碑。
赋得花发上林
王储（唐代）

东陆和风至，先开上苑花。秾枝藏宿鸟，香蕊拂行车。

散白怜晴日，舒红爱晚霞。桃间留御马，梅处入胡笳。

城郭连增媚，楼台映转华。岂同幽谷草，春至发犹赊。
春色
顾景星（明代）

东郊春色起，可以问桑麻。空树雷惊燕，清池雨种蛙。

牛羊仍在野，兵马幸无哗。惟有徵夫急，王师正出车。
瑞荷
刘攽（宋代）

西濠本连金水河，天潢之下分馀波。波深水静生物秀，十步百步皆圆荷。

五月浮舟人不见，瑞荷亭亭尤可羡。连二雕成白玉盘，合欢裁作青油扇。

浣纱女子红莲房，背面照镜匀鲜妆。斜阳弄影并高盖，下有戢翼双鸳鸯。

人情贵少瑞云美，亦自天和独钟此。周王嘉禾献同颖，汉皇奇木誇连理。

君不见今年大田所收十万仓，上客为子歌吉祥。
避暑山庄三十六景诗 其十九 暖溜暄波
弘历（清代）

遥源苍峤中，暖溜早称功。涤荡蒸云似，灵奇仙药同。

醴泉闻建武，温谷艳新丰。利物天然泽，无誇辟沼宫。
水沤二首
杨万里（宋代）

淡日轻云雨点疏，大沤随雨起清渠。
跳来走去琼盘里，创见龙宫径寸珠。
端午帖子·皇帝合六首
欧阳修（宋代）

圣主忧勤致治平，仁风惠泽被群生。
自然四海归文德，何用灵符号辟兵。
将赴天平职书怀寄翰林从兄
曹邺（唐代）

居处绝人事，门前雀罗施。谁遣辟书至，仆隶皆展眉。

匹马渡河洛，西风飘路岐。手执王粲笔，闲吟向旌旗。

香晚翠莲动，吟馀红烛移。开口啖酒肉，将何报相知。

况我魏公子，相顾不相疑。岂学官仓鼠，饱食无所为。

白露沾碧草，芙蓉落清池。自小不到处，全家忽如归。

吾宗处清切，立在白玉墀。方得一侍座，单车又星飞。

愿将门底水，永托万顷陂。
郊园
郑谷（唐代）

相近复相寻，山僧与水禽。烟蓑春钓静，雪屋夜棋深。

雅道谁开口，时风未醒心。溪光何以报，只有醉和吟。
思弟
刘黻（宋代）

久客知秋早，近湖秋更多。
以予眠不稳，知汝夜难过。
岁俭山空粟，门閒路没莎。
归期毋太晚，亲老鬓俱皤。
过新喻
陈藻（宋代）

四顾茫茫水接天，远山如卧白云边。
马头忽看孤峰起，错喜乡关是目前。
膏泽峰
陶弼（宋代）

石壁含天泽，南山第一重。
旱时先出雨，阴穴又乘龙。
云影摇诸壑，雷声起半空。
何当大滂沛，尽活四方农。
夜过李商叟
赵蕃（宋代）

每见必匆匆，谈诗口不空。
林间惊落月，坐上觉生风。
老大君无敌，飘零我漫穷。
问的才半百，归及未成翁。
成都运司园亭十首·翠锦亭
杨怡（宋代）

峨峨碧油幢，矗矗羽葆盖。
燕居不废严，环竦布亭外。
穠阴生昼寒，微吹发天籁。
隐几对凝香，衣冠嗒如蜕。
颂古八首
释云（宋代）

一叶扁舟信晚风，雨昏浑不辨西东。
不因再到秋江上，争见芦花对蓼红。
七月七日登盘龙山莲峰阁
王思训（清代）

铁骑金戈失翠丘，谁家笑语在针楼。浮云身世三年泪，落日关河百战秋。

天外不来青鸟使，沼边空忆赤龙游。欲消旅恨凭香阁，一水盈盈隔女牛。
和秦太虚梅花
苏轼（宋代）

西湖处士骨应槁，只有此压君压倒。
东坡先生心已灰，为爱君压被花恼。
多情立马待黄昏，残雪消迟月出早。
江头千树春欲暗，竹外一枝斜更好。
孤山山下醉眠处，点缀裙腰纷不扫。
万里春随逐客来，十年花送佳人老。
去年花开我已病，今年对花还草草。
不如风雨卷春归，收拾余香还畀昊。
颂古二首 其二
释清了（宋代）

问佛分明答惠超，半斤八两不合相饶。丛林万古为殃祸，恶语伤人恨不消。
谢司令惠赐茶
释居简（宋代）

昨寻密斋觅茶吃，倒屣踉跄笑相逆。一杯青白胜黄白，好风两袖来无迹。

晴窗午景浣风味，露饱秋蝉谩尘蜕。周诗虽记苦如荼，浮俗但知浓若醴。

归来急足敲晨扉，香郁密云光陆离。圭零璧碎不复惜，自候泣蚓声悲嘶。

不妨为佛先拈出，油然雪乳翻秋色。更需佳士细商评，我恐眼中无此生。
答李成季贺授直秘阁
李复（宋代）

绝域经秋自乞还，粉闱春得缀星班。
诏趋龙幄登文陛，恩拜芝函入道山。
曲学岂知新说美，苍颜难伴后生閒，
闻君此地淹徊久，怅望当年未及攀。
颂古一百则
释正觉（宋代）

丝纶降，号令分，
寰中天子，塞外将军。
不待雷惊出蛰，那知风遏将云。
机底联绵兮，自有金针玉线。
印前恢廊兮，元无鸟篆虫文。
偷声木兰花（仙吕调）
张先（宋代）

雪笼琼苑梅花瘦。外院重扉联宝兽。海月新生。上得高楼无奈情。

帘波不动凝釭小。今夜夜长争得晓。欲梦高唐。只恐觉来添断肠。
用吴知立韵
袁说友（宋代）

老去胸中句甚豪，清风应笑我徒劳。
可怜官事何时了，肯使诗盟取次逃。
剩欲论交思击节，不妨饮德要投醪。
如君岂是长贫者，自古诗成得绣袍。
题薛昌之所居
温庭筠（唐代）

所得乃清旷，寂寥常掩关。独来春尚在，相得暮方还。

花白风露晚，柳青街陌闲。翠微应有雪，窗外见南山。
北平十二咏 其六 御黄子
刘崧（元代）

本是中园李，多因杏接成。喜传希世味，因锡御黄名。

圆莹含秋色，甘香注露英。只今玉食俭，远物未曾徵。
杨柳枝词二首之二
贺铸（宋代）

杨柳东风尽日吹，柔条应自不禁持。
都门三月伤心地，强半青青赠别离。
次韵赠国亮经历
方孝孺（明代）

君侯昔筮仕，匹马之幽并。先子守东藩，始结邻壤盟。

宁知十载守，握手山中行。鬓发白欲尽，韬光复潜声。

话旧若梦觉，痛饮张华灯。尚欣古义敦，爱余均父兄。

雨洗秋色净，群山拥前楹。山鸟喜客来，飞鸣似相迎。

𬗟思天下士，公是世外英。流俗何所知，纷纷好议评。

莫邪虽在土，龙气上回萦。自非水鉴识，谁知江海情。

谈诗较李杜，起舞笑绝缨。大音久阒寥，厌听寒虫鸣。

麟凤居空谷，何由在郊坰。处世愧郭泰，通家惭李膺。

岩栖倘有约，相与弃荣名。
送马庄甫摄幕鄱阳用赵文鼎韵
韩元吉（宋代）

杖策冲寒不作难，弓刀结束笑谈间。
便从幕府清民讼，已佐戎车靖蜑蛮。
负雪幸无千里路，江湖才隔数重山。
荆南桃李新开么径，屈指春融及早还。
纸帐
叶绍翁（宋代）

五色流苏不用垂，楮衾木枕更相宜。
高眠但许留禅客，低唱应难着侍儿。
白似雪窗微霁后，暖於酒力半醺时。
蒲团静学观身法，岁晚工夫要自知。
宋瓷胆瓶
弘历（清代）

芝为华彩玉为肌，火气全无古气披。恰似白描吴道子，观音妙相手中持。
次韵莫令因迓使者同泛舟至漂神已而误焉问宿临江钟氏之阁二首 其二
赵蕃（宋代）

璧月俨中悬，村空听悄然。借床依树阁，辍棹上滩船。

物外我怀趣，区中公了缘。异时殊出处，安否要诗传。
吴参政 其二
高斯得（宋代）

中外踰三纪，勤劳备百为。韩公饱经济，杜杞困驱驰。

风静千屯祲，春回数路饥。江淮与襄汉，何地不丰碑。
咏史上·田畴
陈普（宋代）

徐元宛似历山中，义气从间窄不容。
不为犬羊残士类，肯教曹操识卢龙。
慧聚寺
杨备（宋代）

驻锡栖云石室中，楼台一片画屏风。
禅师道德知多少，不尔山神肯助工。
望钟山
邵长蘅（清代）

陪京雉堞迥苍然，重忆高皇逐鹿年。汗马北腾穿碣石，长虹南倚划吴天。

鼎湖龙去离宫锁，复道花繁紫禁偏。怅望寝园今寂寞，牧人秋卧孝陵烟。
过湘潭刘信叔旧居有感
张栻（宋代）

北渚留行客，东陵忆旧侯。池莲半枯折，风叶正飕飗。

事业留千载，英雄去一丘。平生许国志，岁晚讵悠悠。
奉答内兄希叔诗 其五
陆厥（南北朝）

平原十日饮，中散千里游。渤海方淫滞，宜城谁献酬。

屏居南山下，临此岁方秋。惜哉时不与，日暮无轻舟。
暮步至江上
吕本中（宋代）

客事久输鹦鹉杯，春愁如接凤凰台。
树阴不碍帆影过，雨气却随潮信来。
山似故人堪对饮，花如遗恨不重开。
雪篱风榭年年事，辜负风光取次回。
句
钱惟演（宋代）

思满离亭酒，魂惊客舍乌。
婆饼焦
释希坦（宋代）

绿柳含烟烟不消，红花喷火火无烧。如何焦却婆婆饼，每到春风舌苦饶。
望远行·城头初鼓
陈德武（宋代）

城头初鼓，天街上、渐渐行人声悄。半窗风月，一枕新凉，睡熟不悄天晓。最是家山千里，远劳归梦，待说离情难觉。觉来时，帘外数声啼鸟。谁道。为甚新来消瘦，底事恹恹烦恼。不是悲花，非干病酒，有个离肠难扫。怅望江南，天际白云飞处，念我高堂人老。寸草心，朝夕怎宽怀抱。
正月十五日同圆明老师渡溪西雨作不可回三绝 其二
周紫芝（宋代）

旧时好客孔文举，无事长随支道林。灯夜羞归对妻子，传柑知我已无心。
好事近
谢逸（宋代）

疏雨洗烟波，雨过满江秋色。风起白鸥零乱，破岚光深碧。

荻花枫叶只供愁，清吟写岑寂。吟罢倚阑无语，听一声羌笛。
再次仁季咏梅韵
曹彦约（宋代）

衙官桃李列芳台，岂有凡花敢并梅。
雅健巧妨各动自，参差能作数番开。
争先照眼春无限，索笑关心日几回，
莫道暗香非是雪，许多蜂蝶不知来。
南汉罗浮古剑篆文
佚名（唐代）

丁与水同宫，王将耳口同。尹来居口上，山岫获重重。
秋夜泊舟亭山下
陆游（宋代）

逢水逢山到处留，可怜身世寄孤舟。
一汀苹露渔村晚，十里荷花野店秋。
羽檄未闻传塞外，金椎先报击衙头。
煌煌太白高千丈，那得功名取次休。
合路马坊，年年四月殿前诸军牧马於此，十月
杨万里（宋代）

地迥湖宽春草酥，年年此地牧天馰。
玉花骢里龙归去，金粟堆前鸟自呼。
苑厩尚虚三万柱，柳林集得许多乌。
即今未有王良眼，山子飞黄岂是无。
山中寄姚合员外
马戴（唐代）

朝与城阙别，暮同麋鹿归。鸟鸣松观静，人过石桥稀。

木叶摇山翠，泉痕入涧扉。敢招仙署客，暂此拂朝衣。
为陈必尚题山水图
王恭（明代）

太常积飞翠，朝夕侵我庐。严公湖上水，色映灵台虚。

雁峰屋上三山峭，散帙鸣琴亦高妙。半榻閒云鹤梦醒，一帘初日藤花笑。

顾余性癖爱清晖，终日相过尽醉归。几度离家声别调，何时恩许卸朝衣。

黄花九月高楼酒，无那明朝又分手。座中应感去年人，马上空攀未霜柳。

酌酒看山兴暂同，君家兄弟气如虹。萍踪自愧无南北，聊寄相思水墨中。
钱心壶给谏至
陈鸿墀（清代）

火云兀兀闭门居，客到惊心万里余。险绝江湖群盗路，讹传风影远人书。

最怜弱小犹孤艇，急扫轩窗当敝庐。秉烛相看真梦寐，沧桑重话十年初。
山居 其三
释弘赞（明代）

鸟韵花香春自闹，窗閒林寂道如宜。一条楖栗逢溪度，半卷楞严倚树披。

高下随平田有在，玄黄忽略马何为。菩提妙法非空色，缘念未忘被物羁。
摊破浣溪沙 夏景
王夫之（明代）

隐隐轻雷挂断虹，平田高下与溪通。溪外罩鱼人影，落波中。

屐溪泥融双印直，葛衣风漾一襟松。回看西峰峰外，半青红。
次韵薛晓翁教授
俞德邻（宋代）

鲲鹏意气鹤精神，髣髴风流贺季真。三顾岂无天下计，百年空老梦中身。

兵尘满眼谁知己，儒术谋生每误人。长啸归来寻旧隐，石田茅屋未全贫。
孤鸾 前段末句少一字
佚名（宋代）

虾须初揭。正社日停针，窗风鸣铁。懒自梳妆，乱挽鬟儿非滑。追想昨宵瞥见，有多少、动情谁说。枉在屏风背后，立歪罗袜。听玉人言去苦难泄。任树上黄莺叹离别。强欲排余恨，反寸肠悲裂。试使侍儿挽住，想未离、画桥东折。传道行踪已远，但垂杨烟结。
瑞莲花示禅僧
赵抃（宋代）

红莲携赠碧莲堂，一本双葩颇异常。珍重承天胁尊者，闻风晨夕是清香。
送潘司封知解州
梅尧臣（宋代）

盐池暗涌蚩尤血，红波烂烂阳乌热。
岸旁遗老记南风，五月满畦吹作雪。
白径岭上橐驰鸣，太行山中骐骥苶。
古人射利今人同，行商不困何由设。
朱审太守自东来，先世大夫留故辙。
是非取与应不移，秦人休衒张仪舌。
寄徐雪冈二首 其二
方一夔（宋代）

明庚共一天，出没巧相避。与君别半载，转脚不相值。

君来过故人，我复舍此去。怅然起遐瞻，云归水东逝。
柳梢青 其一 螺川临钱舜举杨妃上马图
吴湖帆（清代）

骊山怀古。梦断霓裳舞。蜀道难行长恨处。重认旧图新补。

年年惯浴华清。六宫低首倾城。上马人扶似醉，谁知娇不胜情。
对月用促句换韵格
胡仔（宋代）

青玻璃色莹长空，烂银盘挂屋山东，
晚凉徐度一襟风。天分风月相管领，
对之技痒谁能忍，吟哦自恨诗才窘。
扫宽露坐发兴新，浮蛆琰琰抛青春，
不妨举盏成三人。
与用章戴生同度淡竹岭夜宿山家
柳贯（元代）

一溪屡涉溪流浅，廿里穷源临绝巘。云间仄径细如萦，霜后枯绝齐若剪。

沙崩石烂阻危攀，磴断崖悬还斗转。已惊汗裌泫馀滋，更拟班荆息微喘。

未昏斜照白波沦，直下遥空青雾卷。粤初川岳各流形，自是阴阳始昭辨。

谁开壑谷通片云，重为封圻制钩键。神工使解铲崔嵬，世路何庸增连蹇。

舍车未免役孱躯，支策聊将收胜践。枌榆连荫壮且衰，姻友关情行孰遣。

吾生已付一浮沤，此足宁堪几重趼。莫投山馆睡齁齁，雨撼窗扉灯晛晛。

寒鸡呼梦报诗成，旷怀直为朋知展。
三哀诗 其一 袁爽秋京卿
黄遵宪（清代）

士生板荡朝，非气莫能济。
国家有妖孽，尤贵养正气。
公官典客有，正值艰难际。
初言义和拳，本出大刀会。
先皇铸九鼎，早既斥魑魅。
明明白莲教，遗孽传苗裔。
邪述金钟罩，不过弄狡狯。
宗社三百年，岂可付儿戏。
继言诸大国，各有白马誓。
预储大万金，始可戮一士。
矧持英簜来，堂堂大国使。
一客不能容，反纵瘈犬噬。
问罪责主人，将以何辞对？
封事两留中，痛哭再上疏。
彼贼敢横行，实挟朝贵势。
奈何朝廷尊，公与匪人比？
盲师糊涂相，骄将偃蹇吏。
掷国作孤注，作事太愦愦。
速请黄钺诛，无得议视贵。
幸清君侧恶，斧钺臣不避。
当璧天子父，不敢为尊讳。
天潢盗弄兵，语直斥王字。
呜呼批鳞难，况触投鼠忌。
朝衣缚下狱，众口成诟詈。
白刃露霜锋，黄巾走尘骑。
阿师呼大兄，红带夹道侍。
欢哗杀二毛，万头相倾挤。
公甫下囚车，拜问臣何罪？
刑官纵马来，大骂囚无礼。
岂容发口言，指天复画地。
呼天声未终，滚地头已坠。
恶耗四海传，何人不雨泪！
识公十数年，相见軏倒屣。
追述潘邓说，许我以国器。
同辈六七贤，推公最强记。
喜谈佛老学，语我求出世。
知公真名士，不独善交艺。
未知比干心，竟为直谏碎。
我实知公浅，负负心内愧。
马关定约后，公来谒大吏。
青梅雨翛翛，煮酒论有事。
公言行箧中，携有日本志。
此书早流布，直可省岁币。
我已外史达，人实高阁置。
我笑不任咎，公更发深喟。
今日读公疏，倘得行公意。
四百五十兆，何至贻民累。
不独民累祛，中国咸受惠。
即彼附贼徒，亦缓须臾毙。
斥公助逆人，黄泉见亦悔。
苍苍天九重，今尚浮云蔽。
痛公不言隐，开卷軏流涕。
盗首既伏诛，知公不为厉。
定为社稷忧，骑龙谒天帝。
木犀落尽有感二首
杨万里（宋代）

姮娥收去广寒秋，太息花中无此流。
花品已高香更绝，却缘韵胜得清愁。
再游蒋山
李流谦（宋代）

寒山寺里立斜晖，只有垂杨自在垂。
不待新亭成洒涕，向来已识宁馨儿。
秋日龙沙与万元白年兄小酌得秋字
苏升（明代）

龙沙日日枕江流，古寺高天一素秋。未有芙蓉解芳节，独馀葭菼入新愁。

西风欲尽当门柳，章水徒撑渡马舟。杯酒看君忧世事，辽阳金鼓几时休。
和乡侯灯夕六首
刘克庄（宋代）

老去逢春尚怯寒，牛衣那得傍鳌山。
莫陪画隼行穿巾，姑对囊萤坐闭关。
昔听仙韶游帝所，今披宫锦谪尘寰。
溪村可是无风景，几点渔灯照碧湾。
杂诗 其三
胡俨（明代）

仓庚鸣幽谷，伐木正丁丁。春风日载阳，时闻求友声。

若有一介士，揄扬称达生。对面抗高义，中心藏甲兵。

薰莸不同器，申椒辄见憎。巧言实乱德，美色徒倾城。

嗟哉同心友，独立何茕茕。安得玉川子，为尔着门铭。
句
杨友（宋代）

可怜鳞细闲惊跃，误把新蟾作钓钩。
挽陈北山二首
刘克庄（宋代）

虽拜龙图号，自称槃涧翁。
生难招此老，死可见文公。
断简功夫久，深衣笑语终。
空馀藏藁在，虹气贯山中。
光武庙和柳如圭韵
宗稷辰（清代）

舂陵一脉久栖迟，赤手能搴大将旗。紫色空摹周礼样，苍生深切汉家思。

驱除王业才同创，保爱功臣赏不私。千古中兴推第一，宋高唐肃已无祠。
致政运使直阁 其三
孙觌（宋代）

老脱尚方舄，门悬刺史车。真成弃竹马，直欲换金鱼。

岁事千头橘，生涯万卷书。流芳知未艾，兰玉满阶除。
贺同年林簿同卿龟从新婚
王迈（宋代）

知君雅志厌奢豪，富贵相寻可得逃。
云母屏间穿雀目，销金帐下醉羊羔。
养生早悟眉为斧，侍立须惊手有刀。
老我诗成还失笑，膏粱未必胜糠糟。
跋惠峰询老所编类海
楼钥（宋代）

古德手段决裂，剥地破{上绝下方}地折。
说道不立文字，未史横说竖说。
草庵文字太多，只为老婆心切。
若不作恁麽看，将谓多口饶舌。
寄灵澈上人
张祜（唐代）

老僧何处寺，秋梦绕江滨。独树月中鹤，孤舟云外人。

荣华长指幻，衰病久观身。应笑无成者，沧洲垂一轮。
春泉
冼光（明代）

出汲人看紫陌长，环堤新涨是仙乡。雪消山馆千家润，花落溪桥万井香。

清冷为肌怜皓洁，萦纡如性欲汪洋。扁舟不用桃源去，细雨江声到草堂。
咏春雪（一作陈伯材诗）
陈子良（唐代）

光映妆楼月，花承歌扇风。欲妒梅将柳，故落早春中。
重题
杜甫（唐代）

涕泗不能收，哭君余白头。儿童相识尽，宇宙此生浮。

江雨铭旌湿，湖风井径秋。还瞻魏太子，宾客减应刘。
官定后戏赠
杜甫（唐代）

不作河西尉，凄凉为折腰。
老夫怕趋走，率府且逍遥。
耽酒须微禄，狂歌托圣朝。
故山归兴尽，回首向风飙。
风物吟 其三
郑大枢（清代）

宜雨宜晴三月三，糖浆草粿列先龛。凤头龙尾衣衫摆，踏遍郊坰酒已酣。
张西峰少参以诗促历次韵荅之二首 其一
陆深（明代）

几时不见张公子，风调才情正可人。颇怪岁寒催短景，为君迟送一年春。
古墨行
陈师道（宋代）

秦郎百好俱第一，乌丸如漆姿如石。
巧作松身与镜面，借美於如非良质。
潘翁拜跪摩老眼，一生再见三叹息。
了知至鉴无遁形，王家旧物秦家得。
君今所有亦其亚，伯仲小低犹子侄。
黄金白璧孰不有，古锦句囊聊可敌。
睿思殿里春夜半，灯火阑残歌舞散。
自书细字答边臣，万里风尘入长算。
初闻桥山送弓剑，宁知玉碗人间见。
夜光炎炎冲斗牛，会有太史占星变。
人生尤物不必有，时一过目惊老丑。
念子何忍遽磨研，少待须臾图不朽。
明窗净几风日暖，有愁万斛才八斗。
径须脱帽管城公，小试玉堂挥翰手。
庐陵李直卿以复名其斋求予诗久未暇也今日雪
张栻（宋代）

李侯索我复斋诗，此理难明信者稀。
要识圣贤端的意，须於动处见天机。
种竹
曾几（宋代）

近郊蕃竹树，手种满庭隅。
馀子不足数，此君何可无。
风来当一笑，雪压要相扶。
莫作封侯相，生来鄙木奴。
借虚谷太博狂吟十诗韵书怀并呈太博
杨公远（宋代）

竹马才抛又是翁，年来自觉转疎慵。
欲开竹下三三迳，还借毫端六六峰。
处世竟无非理事，对人那有可惭容。
浮沈聊尔从吾好，却笑南阳说卧龙。
春日馆中即事五首 其三
王安中（宋代）

故国悠悠雪外城，南山应复见高棱。向来梅柳春亭月，曾傍诗书夜按灯。
车簇簇行
马祖常（元代）

李陵台西车簇簇，行人夜向滦河宿。滦河美酒斗十千，下马饮者不计钱。

青旗遥遥出华表，满堂醉客俱年少。侑杯小女歌《竹枝》，衣上翠金光陆离。

细肋沙羊成体荐，共讶高门食三县。白发从官珥笔行，毳袍冲雨桓州城。
怨诗行
梅陶（魏晋）

庭植不材柳，苑育能鸣鹤。鼓枝游畦亩，栖钓一丘壑。

晨悦朝敷荣，夕乘南音客。昼立薄游景，暮宿汉阴魄。

庇身荫王猷，罢蹇反幻迹。
游涪州普净院
郭印（宋代）

城郭攲斜建，人家高下居。扁舟挨古岸，别棹过僧庐。

祠识伊川像，堂标鲁直书。惜哉横一水，游子亦来疏。
猴马
陈师道（宋代）

沐猴自戏马自惊，圉人未解猴马情。
猴其天资马何罪，意欲防患犹伤生。
异类相宜亦相失，同类相伤非所及。
志行万里困一误，吐豆齕荄甘伏枥。
登单于台
张蠙（唐代）

边兵春尽回，独上单于台。
白日地中出，黄河天外来。
沙翻痕似浪，风急响疑雷。
欲向阴关度，阴关晓不开。
和渊明拟古九首 其四
李纲（宋代）

弃置帝王宅，乃欲保一隅。一隅岂易保，巨盗连荆舒。

眷言浙江西，有我先人庐。兵火偶不到，聚族于焉居。

羁束未得归，田园日将芜。江边畏群盗，岁暮当何如。
太湖诗。崦里（傍龟山下有良田二十顷）
皮日休（唐代）

崦里何幽奇，膏腴二十顷。风吹稻花香，直过龟山顶。

青苗细腻卧，白羽悠溶静。塍畔起鸊鹈，田中通舴艋。

几家傍潭洞，孤戍当林岭。罢钓时煮菱，停缲或焙茗。

峭然八十翁，生计于此永。苦力供征赋，怡颜过朝暝。

洞庭取异事，包山极幽景。念尔饱得知，亦是遗民幸。
五溪吟
鲁之裕（清代）

朝餐洪港开林笋，午酌黔阳出土芹。一部宫商泉灌石，千层图画岫栖云。

酒帘晚带江烟动，渔火遥将夜色分。屈宋不逢山水寂，教人空自挹灵芬。
寒食后一日赵国携具拉游清风峡登一览亭分韵
陈文蔚（宋代）

家家趁寒食，看花雒城里。
孰知我辈人，屐去登山齿。
千峰据其高，一览无馀美。
小溪山下来，青烟林末起。
俯瞰阛阓居，总在尘埃底。
洒樽遽移下，诗兴良未已。
恩念读书人，故事为重纪。
题静轩
徐元杰（宋代）

主静非专在静时，至於动处亦随之。
圣贤学问惟知止，敬义工夫要夹持。
所养勿忘由勿助，其中何虑又何思。
莫教鹘突名轩意，物诱情迁几坐驰。
海上鱼西寺
戴复古（宋代）

北风三日弭行舟，登陆因为岛寺游。
自笑奔驰如野马，本无拘束似沙鸥。
人谁与语自缄口，山有可观频举头。
小雨疏烟晚来景，老僧相对倚钟楼。
句 其八
王庭圭（宋代）

月影印仙迹，花香供笔灵。
春草
薛锦堂（清代）

斗室无嫌陋，当帘草色匀。渐侵三径路，未到十分春。

书带围犹细，裙腰染得新。托根幽远地，何处惹红尘。
送王新恩赴省
姚勉（宋代）

老泉坡颍成名了，曾应君家木假山。
父与子偕升礼部，弟随兄去入贤关。
龙驱万马空如洗，凤挟双雏逸莫攀。
早早归来荣尽锦，绿衣争映彩衣斑。
夜赋
朱熹（宋代）

暗窗萤影乱，秋帏露气深。群籁喧已寂，青天但沈沈。

恻怆怀高侣，幽默抱冲襟。遥忆忘言子，一写山水音。
入云门作
屈大均（明代）

平生山水兴，最在浣纱洲。更入云门去，无穷是素秋。

风含清磬度，水带落花流。白乳泉边坐，清泠足久留。
小池
杨万里（宋代）

泉眼无声惜细流，树阴照水爱晴柔。(阴 一作：荫)
小荷才露尖尖角，早有蜻蜓立上头。
吾心
王安石（宋代）

吾心童稚时，不见一物好。
意言有妙理，独恨知不早。
初闻守善死，颇复吝肝脑。
中稍历艰危，悟身非所保。
犹然谓俗学，有指当穷讨。
晚知童稚心，自足可忘老。
白日有閒吏青原无惰民为韵奉寄李成德十首 其九
释德洪（宋代）

深原晓犁耕，隔溪夜舂簸。竹间伊余行，童稚供日课。

入境观化风，亲视民勤惰。
宜对亭
叶绍翁（宋代）

讲罢闲来立矮阑，袈裟衣薄翠光寒。
请师莫起云屏想，只作当年面壁看。
去草棘
陈文蔚（宋代）

草虽至微物，禀气何不同。
瑞者为灵芝。大抵和所钟。
薰者为兰荪，芬香播春风。
人知外秀异，胡不原诸中。
奈何一种类，亦费造化工。
沾需足雨露，山川徒茂丰。
畏冗无地着，无足比蒿蓬。
成熟不堪食，但逞毫芒锋。
除却刺人衣，此外无馀功。
惨虽未荆棘，包藏固难容。
因行为芟除，当路靡留踪。
害物亦害己，去汝如去凶。
安得天地间，榛翳亨衢通。
公子行
于鹄（唐代）

少年初拜大长秋，半醉垂鞭见列侯。马上抱鸡三市斗，

袖中携剑五陵游。玉箫金管迎归院，锦袖红妆拥上楼。

更向院西新买宅，月波春水入门流。
同赋李梦符酒斗
孔武仲（宋代）

酒斗公家物，规摹取自然。
无时挹香酎，有象挂高天。
绿玉烧为撇，黄金打作船。
何如学嘉量，深注瓦樽前。
上李丈尚书
王之望（宋代）

蓬室有姝女，颜色耀朝晖。
幽独人未识，婵娟心自知。
高堂悬宝鉴，美丑良不欺。
借君一寸光，为妾照蛾眉。
念当有所适，辞视结罗衣。
常恐妾命薄，失身轻薄儿。
安得姻婉人，白头同所归。
绮寮怨
赵功可（宋代）

忽忽东风又老，冷云吹晚阴。疏帘下、茶鼎孤烟，断桥外、梅豆千帘。江南庾郎憔悴，睡未醒、病酒愁怎禁。倚阑干、一扇凉风，看平地、落花如雪深。千曲囊中古琴。平泉金谷，不堪旧事重寻。当日登临。都化作、梦销沈。元龙丘坟无恙，谁唤起，共论心。哀歌怨吟。问何似、啼鸟枝上音。
山居杂诗九十首
曹勋（宋代）

偶读禅门礼，老赜存清规。
鱼鼓钟磬间，细行兼威仪。
能居三板头，可当一住持。
破衲受用薄，后来有不知。
塘上行
文同（宋代）

寒塘涨新雨，滟滟翠波满。
沙晴步声涩，风引罗带缓。
蒲牙妒舌利，荷叶欢心卷。
生平玉衣梦，至此神亦诞。
徒诵小星篇，无人觉肠断。
孙侯见和复次韵五首 其四
释德洪（宋代）

未展事功扶圣世，幅巾林下且收身。善溪广坐看谈笑，骏气骎骎地上麟。
送祁郎中致和出使朝鲜
江源（明代）

九重圣化今无外，万里梯航讵有涯。一自东周雅亡后，使君今日继皇华。
用薛郎所寄示诗三韵 其一
晁公溯（宋代）

子勿诮毛颖，渠言何使余。遥知生白室，谁助杀青书。

巴墨漆相似，蜀笺霜不如。殷勤遣分寄，吾汝与同车。
雪中书怀歌和范平仲韵奉寄黄陈二亲
朱同（明代）

几年不见腊前雪，今复三日迷长空。六出微茫眇毫发，堕地化长冰珑松。

大钧播物本无意，妙巧如此岂人工。赫日三伏间，铄石金为融。

宇宙炎炎净无滓，那有许物留苍穹。彻夜春蚕声，寒重顽无风。

晓视漫漫玉满界，琪树冰柱交玲珑。已喜万古烦歊尽，并长一色乾坤同。

山禽苦寒下庭除，此岂有意投樊笼。燮理当圣明，三白知年丰。

黄竹苍梧事已往，郑田周鼎何时穷。置此勿复陈，忧心易忡忡。

故山早梅冻未开，谁肯乘兴探芳丛。黄陈齐名世稀有，祗共清樽拥炉红。

我欲策蹇驴，路危梁不通。凭栏长诗寄远目，赓酬细味毋匆匆。
钩弋夫人词
张祜（唐代）

惆怅云陵事不回，万金重更筑仙台。

莫言天上无消息，犹是夫人作鸟来。
自吟
徐钓者（唐代）

曾见秦皇架石桥，海神忙迫涨惊潮。

蓬莱隔海虽难到，直上三清却不遥。
次邹希贤买鱼不得三首衍为渔翁问答六诗·渔
姚勉（宋代）

渺渺澄江湛碧虚，风帆一幅挂轻蒲。
吾钩岂直鱼虾设，入钓文王未解无。
夜闻杜鹃
释绍嵩（宋代）

竹坞无尘水槛清，一更更尽到三更。
杜鹃不管人残梦，雨外飞来头上声。
四失诗和徐文长韵 其四 失磬
陈子升（明代）

硁硁鄙质久相留，燕石周人漫应酬。一足或当夔戛击，泗滨空记玉方流。

浮图钵应三更早，碧落钟虚五岳游。笑问泉明归去后，还堪如此折腰不。
怀潘宰留方家峪别业
董嗣杲（宋代）

想恋西湖赏物华，清依水石结生涯。
凤凰山下泉萦草，燕子楼生雨压花。
翠枕谩欹听夜雨，朱帘閒卷望朝霞。
柳塘不遏东流住，肠断江城尚寄家。
句
张登（唐代）

孤高齐帝石，萧洒晋亭峰。（见《漳州名胜志》）。

境旷穷山外，城标涨海头。
归州竹枝歌
范成大（宋代）

东岸艬船抛石门，西山炊烟连白云。
竹篱茅舍作晚市，青盖黄旗称使君。
题范氏麦舟图
谢晋（明代）

道出丹阳郭，相逢石曼卿。三丧忧亦重，满载弃何轻。

不独赒人急，先能契父情。从兹郭元振，跬步待徐行。
插柳
方一夔（宋代）

曾记来时割伏雌，相思头绪乱如丝。自怜春尽腰肢瘦，更向庭前插柳枝。
送萧炳之白门
张镠（清代）

白门杨柳晓啼鸟，马上青山似画图。六代销磨金粉尽，不须重问莫愁湖。
商山四皓墓 其一
范轼（清代）

汉祖当年歌《大风》，谁知衽席伏兵戎。萧曹已老从龙业，绛席惟馀走狗雄。

匕鬯不惊神色外，须眉如接笑谈中。商颜依旧人千载，古木残碑说殡宫。
鹤
李峤（唐代）

黄鹤远联翩，从鸾下紫烟。翱翔一万里，来去几千年。

已憩青田侧，时游丹禁前。莫言空警露，犹冀一闻天。
抒怀呈同舍
宋祁（宋代）

本自草茆贱，非贪箕斗名。
客心摧似橹，官谤沸如羹。
昼役迴肠数，秋扶病体轻。
长年书转忘，多露涕先横。
已分嘲扬吃，频遭詈楚伧。
矜毗两蜗角，荣辱一棋枰。
越蟹丹螯美，吴蒪紫線萦。
他年五斗米，犹足代寒耕。
樱桃
刘敞（宋代）

东风吹陈根，万木含芳华。客愁独不改，浩荡津无涯。

朝光破浮隐，暄鸟声交加。樱桃此时盛，满树纷彤霞。

当户仍拂帘，参差自相遮。日高卧未起，顾见惊且嗟。

此复几日繁，譬如空中花。非无一樽酒，玩之到景斜。

多虑使意衰，怅然奈尔何。
送僧归天台寺
贯休（唐代）

天台四绝寺，归去见师真。莫折枸杞叶，令他十得嗔。

天空闻圣磬，瀑细落花巾。必若云中老，他时得有邻。
偈颂六十七首
释原妙（宋代）

九旬把定重关，今朝放开一线。
顶门具眼衲僧，自合知机识变。
依旧平分局面。
谒金门（春暮有感）
杨冠卿（宋代）

伤漂泊。负了花前期约。寒食清明都过却。愁怀无处著。

晴日柳阴池阁。风絮斜穿帘幕。帘外秋千闲彩索。断肠人寂寞。
送仇仁父分教溧阳兼寄张仲寔
袁裒（元代）

往读大历才子诗，常恨诸人不公卿。当时将相漫豪举，谁如千年丽句留佳名。

破帽饥吟孟贞曜，一尉辛勤晚初调。至今山水馀妖妍，尚有当年赋诗料。

广文清绝非警曹，况君意气凌云高。黉宫宽閒衿佩集，底用如彼雕镌劳。

丹阳湖西足烟树，想像昭关遁逃路。六朝旧迹遍蒿莱，尽是诸贤醉游处。

人生自古并合难，诗人今日盟未寒。联珠粲比百里聚，会见卜史昂头看。

西秦公子眸炯炯，阳羡三年官舍冷。凭君为我致相思，行矣追寻啸烟艇。
参禅图
揭傒斯（元代）

两山从两禅，异代各谈玄。绝壁浮春树，空山响夜泉。

共遗行住想，俱断去来缘。此日开图画，焚香亦爽然。
浣溪沙十一首 其一
奕绘（清代）

乙字栏干曲折通，下弦缺月不成弓。玉阶憔悴紫兰丛。

芳树到成根和叶，小楼昨夜雨兼风。梦回十二碧峰中。
辛酉宣府岁暮书怀
罗亨信（明代）

塞北驰驱又二冬，宣城除夕思忡忡。先茔远隔沧溟外，天阙遥瞻紫极中。

笑饮屠苏惟我后，谩题桃句与谁同。六旬有六明朝是，拟解朝簪学老农。
风雪未已决策登山用敬夫春风楼韵
朱熹（宋代）

披风兰台宫，看雨百常观。安知此山云，对面隔霄汉。

群阴匝寰区，密雪渺天畔。峨峨雪中山，心眼悽欲断。

吾人爱奇赏，遽发临河叹。我知冱寒极，见晛今当泮。

不须疑吾言，第请视明旦。蜡屐得雁行，篮舆或鱼贯。
江渎庙
任端书（清代）

南纪开巫峡，沧波万里通。旌幢朝水府，云雾闷灵宫。

风晚神鸦集，霜深古柏红。长樯纷估客，歌舞岁时同。
陪祀三陵倡和诗四首 其二 途中遇风用色字
倪谦（明代）

蜚廉西北来，长途肆狂愎。鞭驽渡清河，凛冽势转亟。

扬沙眯双眸，举袂频自拭。岂容披襟当，正藉貂裘敌。

行行抵山陵，薄暮殊未息。且须就村舍，把酒慰寒色。
郑伯克段于鄢
左丘明（先秦）

初，郑武公娶于申，曰武姜。生庄公及共叔段。庄公寤生，惊姜氏，故名曰“寤生”，遂恶之。爱共叔段，欲立之，亟请于武公，公弗许。

及庄公即位，为之请制。公曰：“制，岩邑也，虢叔死焉，佗邑唯命。”请京，使居之，谓之京城大叔。祭仲曰：“都城过百雉，国之害也。先王之制：大都，不过参国之一；中，五之一；小，九之一。今京不度，非制也，君将不堪。”公曰：“姜氏欲之，焉辟害？”对曰：“姜氏何厌之有？不如早为之所，无使滋蔓。蔓难图也。蔓草犹不可除，况君之宠弟乎？”公曰：“多行不义必自毙，子姑待之。”

既而大叔命西鄙北鄙贰于己。公子吕曰：“国不堪贰，君将若之何？欲与大叔，臣请事之；若弗与，则请除之，无生民心。”公曰：“无庸，将自及。”大叔又收贰以为己邑，至于廪延。子封曰：“可矣。厚将得众。”公曰：“不义不昵，厚将崩。”

大叔完聚，缮甲兵，具卒乘，将袭郑。夫人将启之。公闻其期，曰：“可矣！”命子封帅车二百乘以伐京。京叛大叔段。段入于鄢，公伐诸鄢。五月辛丑，大叔出奔共。

书曰：“郑伯克段于鄢。”段不弟，故不言弟；如二君，故曰克；称郑伯，讥失教也；谓之郑志。不言出奔，难之也。

遂置姜氏于城颍，而誓之曰：“不及黄泉，无相见也。”既而悔之。颍考叔为颍谷封人，闻之，有献于公。公赐之食。食舍肉。公问之，对曰：“小人有母，皆尝小人之食矣，未尝君之羹。请以遗之。”公曰：“尔有母遗，繄我独无！”颍考叔曰：“敢问何谓也？”公语之故，且告之悔。对曰：“君何患焉？若阙地及泉，隧而相见，其谁曰不然？”公从之。公入而赋：“大隧之中，其乐也融融！”姜出而赋：“大隧之外，其乐也泄泄！”遂为母子如初。(泄泄 一作：洩洩)

君子曰：“颍考叔，纯孝也。爱其母，施及庄公。《诗》曰：‘孝子不匮，永锡尔类。’其是之谓乎？”
破阵子 端午用晏元献韵
樊增祥（清代）

孔雀罗衫浅淡，牡丹纱槅通明。自照水边鬟黛影，总厌花间笑语声。

钗头艾虎轻。

画省袍靴已散，小帘巾扇相迎。未觉今年重五负，又道昨宵双陆赢。

脸霞和酒生。
拟九日客中登高 其二
徐熥（明代）

客中岁月易蹉跎，此日登临共醉歌。莫以天涯生感慨，他乡时少故乡多。
绮碧四章示从军诸友 其一
姚燮（清代）

绮碧缠身金兽袍，流黄点额玉龙膏。薰心气息如醇酒，逼眼光辉似宝刀。

抱月飘烟齐女怨，纫兰撷蕙楚臣骚。颇思綵笔携张敞，竟制回文寄窦滔。
对月六首
白玉蟾（宋代）

早已棋中悟死生，不须须上看勋名。
风吹酒面秋情眇，月透诗肠夜未清。
范蜀公挽诗
李廌（宋代）

直气犯荆舒，承明下玉除。
禁林余谏藁，蜀道拥安车。
自谓三宜去，吾知众莫如。
谁为忠义传，事事举堪书。
二叠
刘克庄（宋代）

环子丽华皆已美，谪仙狎客两堪悲。
悬知千载难湔洗，留下沉香结绮诗。
奉和御制平胡
韩休（唐代）

南牧正纷纷，长河起塞氛。玉符征选士，金钺拜将军。

叠鼓摇边吹，连旌暗朔云。祅星乘夜落，害气入朝分。

始见幽烽警，俄看烈火焚。功成奏凯乐，战罢策归勋。

盛德陈清庙，神谟属大君。叨荣逢偃羽，率舞咏时文。
山头石
陆游（宋代）

秋风万木霣，春雨百草生，造物初何心，时至自枯荣。
惟有山头石，岁月浩莫测，不知四时运，常带太古色。
老翁一生居此山，脚力欲尽犹跻攀；时时抚石三叹息，安得此身如尔顽？
如梦令
向子諲（宋代）

水之法，乃神仙术也。其香着人不灭，名曰芗林秋露。李长吉诗亦云：“山头老桂吹古香。”戏作二阕，以贻好事者二之一

欲问芗林秋露。来自广寒深处。海上说蔷薇，何似桂华风度。高古。高古。不著世间尘污。
清平乐（二之二）
陈师道（宋代）

藏藏摸摸。好事争如莫。背后寻思浑是错。猛与将来放著。

吹花卷絮无踪。晚妆知为谁红。梦断肠台云雨，世间不要春风。
佛池口遇风雨
苏辙（宋代）

长江五月多风暴，欲行先看风日好。
此风忽作东南来，阴云如涌拨不开。
惊雷往还转车毂，狂波低昂起坑谷。
中流一叶那复持，卷舒已付天公知。
解帆转柁不容语，佛池口中幸可住。
须臾急雨变昏霾，柁师喜贺风已回。
澄溪不动萦白练，老木苍崖蔚葱蒨。
系舟茅屋得青蔬，试问钓船还有鱼。
开樽引满向妻子，明日复行未须怖。
阴阳开阖良等闲，扁舟谁令乘险艰。
如梦令
刘基（明代）

昨夜五更风雨，吹尽一汀红树。旷野寂无人，漠漠淡烟荒楚。

日暮，日暮，谁与暝鸦为主。
题王叔范自耕园
叶适（宋代）

自耕不要从人得，知在卢南第几街。
吴地于今说佳丽，浙人自昔巧安排。
包容花竹春留巷，谢遣蒲荷雪满涯。
必想新园名字出，故时台馆半沉埋。
乙酉八月二日吴江馆遇京友惠斗酒
夏原吉（明代）

故人远自天上来，惠我一斗葡萄醅。爱之不敢容易开，呼童捧之当庭阶。

珊瑚击碎红泥堆，珍珠迸入黄金杯。一行转我肠中雷，再行扫我眉间埃。

三行四行愁垒摧，五行六行春风回。桃花朵朵红生腮，胭脂点点香凝颏。

平原督邮走欲颓，青州从事惊相猜。客中有此真慰怀，更无梦到糟丘台。

柰何童子劣且騃，推壶仆地如翻淮。清光湿透炉边灰，馀香散入阶前苔。

为之耻兮徒有罍，醉无成兮谁其陪。是知饮啄皆天裁，毫分有数非人媒。

毫分有数非人媒，彼童子兮何尤哉。
由港口放洋，望海上诸屿，寻台山来脉处，放歌
陈肇兴（清代）

鼓山如龙忽昂首，兜之不住复东走。走到沧海路已穷，翻身跳入冯夷宫。

之而鳞爪藏不得，散作海上青芙蓉。我从崱屴来，买棹归乡里。

小焉海潮生，百夫声齐起。掀碇转柁飞如龙，倏时已过山千重。

回头却顾船来处，天半屹立千高峰。鸾凤翱翔以下瞰，龙虎巃嵷而上冲。

黄牛白犬距其左，龟形鳖状肩相从。既连复断横复纵，如迎如送如拱揖，为狮为象为孩童。

纷纷到眼不暇给，谁复一一比拟工形容。我疑大海中有巨鳌足，首戴屃赑作山岳；

又疑巨灵伸左手，下捉蛟螭露筋肘。不然茫茫海水浩无岸，山根地脉亦中断；

何以不崩不坏洪涛中，蛛丝马迹相钩贯。穿过澎湖沟底来，一发螺纹都莫看；

荡云沃日浪如山，四大皆空天浩瀚。忽然万里川倒流，插天掉出鸡笼头，掷下五十二区神仙窟宅之瀛洲。

四季花长发，一年稻两收。秦皇汉武不能到，古来唯见白云浮。

圣朝声教讫日出，木公不敢私丹邱。唤取王母作图献，长列王会无时休。

我行十月台飓息，纤尘不动船夷犹。溯源竟委恣幽讨，终朝枯坐舵尾楼。

果然天吴海若不相负，驱遣百怪来双眸。朝看万峰夕千岭，一日十更行已周。

荡胸洗眼云水阔，斯行奇绝生平尤。会须觅得丹青手，图作乘风破浪游。
奉寄沈公介易老仙
牟巘（宋代）

不贪富贵即神仙，茗椀香炉古易编。谁向急流能勇退，方知介易是几先。

三危露下闻清唳，九锁山中断俗缘。喜有诗人相共住，何时一笑醉丹泉。
题理斋爱吟草 其三
吴玉纶（清代）

浣花溪畔树榆枌，刍酒年年酹使君。正似西充凭吊地，灵祠风雨至今闻。
宁宗朝享三十五首 出小次用《乾安》。
郊庙朝会歌辞（宋代）

庙楹邃严，夜景藻清。文物炳彪，礼仪熙成。帷宫载敞，佩珩有声。

帝复对越，将受厥明。
江汉
佚名（先秦）

江汉浮浮，武夫滔滔。匪安匪游，淮夷来求。既出我车，既设我旟。匪安匪舒，淮夷来铺。

江汉汤汤，武夫洸洸。经营四方，告成于王。四方既平，王国庶定。时靡有争，王心载宁。

江汉之浒，王命召虎：式辟四方，彻我疆土。匪疚匪棘，王国来极。于疆于理，至于南海。

王命召虎：来旬来宣。文武受命，召公维翰。无曰予小子，召公是似。肇敏戎公，用锡尔祉。

釐尔圭瓒，秬鬯一卣。告于文人，锡山土田。于周受命，自召祖命，虎拜稽首：天子万年！

虎拜稽首，对扬王休。作召公考：天子万寿！明明天子，令闻不已，矢其文德，洽此四国。
残句：身后声名文集草
王禹偁（宋代）

身后声名文集草，眼前衣食簿书堆。
如梦令
张鎡（宋代）

野菊亭亭争秀。闲伴露荷风柳。浅碧小开花，谁摘谁看谁嗅。知否。知否。不入东篱杯酒。
送盛春雨还吴
顾清（明代）

未来消息满长安，小住何妨趣驾还。海内正悬春雨望，山中谁放夏云閒。

每寻燕语多高论，转觉鸿飞不易攀。翘首阊门烟月路，几时携酒扣玄关。
清明日赐宴琼林苑奉酬宫使太师相公 其三
王安礼（宋代）

月墀绣屐想无踪，庭户新凉绿簟空。寄语金泥旧裙衩，莫教放尽石榴红。
谒金门
袁去华（宋代）

归鸟急。照水斜阳红湿。篷底夜凉风露入。藕花香习习。

点滴城头漏涩。凄断草间虫泣。新恨旧愁眉上集。月斜还伫立。
贺新郎 葺旧庐示稚子用前韵
王策（清代）

祖德吾能说。忆当年、归耕谷口，浇瓜刈葛。种得梅花三十本，岁岁早春香雪。

封老干、斑斓藓发。花里三间参佐屋，士龙居、独傍东偏月。

最窈窕，又明瑟。

音容十载泉台别。竟无端、破檐霜漏，坏墙风合。手缚把茅聊葺补，作苦全凭筋骨。

要世守、门枢不绝。莫到儿曹抛掷易，学人家、驴券轻书铁。

南村宅，竟瓜裂。
自感二首
叶茵（宋代）

倦听花卿曲，狂歌侠士行。
年华与心事，醉裹自分明。
风入松 听国工弹弦索
杜文澜（清代）

丝丝疏雨泣梧桐。寒玉碎玲珑。千秋难解相思索，被繁弦、散入千风。

夜月窥人半醉，离怀著酒初浓。

廿年心事逐云空。灯影乱愁中。当时只厌清歌永，到追寻、又惜匆匆。

恰似江南客老，落花时节相逢。
腊后岁前遇景咏意
白居易（唐代）

海梅半日柳微黄，冻水初融日欲长。度腊都无苦霜霰，迎春先有好风光。

郡中起晚听衙鼓，城上行慵倚女墙。公事渐闲身且健，使君殊未厌馀杭。
清平乐
毛滂（宋代）

桃夭杏好。似个人人好。淡抹胭脂眉不扫。笑里知春占了。

此情没个人知。灯前子细看伊。恰似云屏半醉，不言不语多时。
麻阳船口号
蒋深（清代）

逆流好用船头力，下水偏将船尾行。一叶不妨危地过，此心平处水皆平。
自述
綦崇礼（宋代）

箕裘绍弓冶，不绝仅如发。遇主当艰虞，持身敢怠忽。

谬随供奉班，更直淹岁月。出领东诸侯，羽书忧调发。

丘壑从素心，朝廷怜旧物。桑榆不自收，我驾将焉歇。
朝中措（元质侍郎生日）
刘克庄（宋代）

恰为仙佛做生辰。公又绂麒麟。黑白几枰屡变，丹青百奏如新。

都门饯底，洛中画底，莫是前身。虽老不扶灵寿，有时更上蒲轮。
新荷叶 红莲
高濂（明代）

歇雨吞风，锦云一片浮香。翻霞照水，轻盈历乱残妆。

波光月色，净如洗、碧袜红裳。隐隐撩人，丰度洛浦行藏。

娇怜西子，红新还忆张郎。远浦歌声，晚天烟隔清杨。

柳边落日，溪边醉、野水孤航。折得一枝，归去冰簟生凉。
送倪敦复往池州决狱
郭祥正（宋代）

忽领外台檄，离家不辞艰。破雪陟远道，侵星出重关。

提刀聊四顾，决狱谈笑间。旦经五峰寺，遂发九华山。

朗饮云泉秀，妙依松石闲。琳琅如得句，先寄南风还。
偶书二绝 其一
张侃（宋代）

静观万物各随缘，天亦何心付自然。鸲鹆不材鹦鹉贵，岂知鸲鹆得天年。
次韵潘都干水晶菊二首
项安世（宋代）

莫遣秋霞到晚园，怕将铅脸照成丹。
落英但可和冰嚼，□色惟宜带月看。
清似雪霜仍耐久，老于篱落不言寒。
一枝合是闲人插，四海知侬鬓已潘。
病起木犀已谢
方岳（宋代）

一年秋是桂花开，谁道今年负酒杯。
造物小儿真恶剧，痴顽老子久摧颓。
清风明月不常有，溪友山翁试与来。
夜寂尚怜诗骨在，时能引手作敲推。
蒙恩赐酒旨令醉，进诗以谢
徐铉（宋代）

明光殿里夜迢迢，多病逢秋自寂寥。蜡炬乍传丹凤诏，

御题初认白云谣。今宵幸识衢尊味，明日知停入閤朝。

为感君恩判一醉，不烦辛苦解金貂。
次韵介甫集禧池上咏鹅
王令（宋代）

池上溶溶浮暖日，野鹅无数自相於。
谋生迹与风波密，择地心相网弋疏。
毛羽鲜明疑振鹭，声鸣和好似关雎。
应怜豢养轻身者，只直义之数纸书。
凤栖梧 寄姊 见汪启淑《水曹清暇录》
胡慎容（清代）

罗袂香微风暗度。佳节重逢，越自生愁绪。镜影懒窥消几许，一枝愁压榴花雨。

岁月催人容易故。不是无情，故惹相思句。往事徒悲肠断处，双双燕子来还去。
从军行
王宏（唐代）

儿生三日掌上珠，燕颔猿肱秾李肤。十五学剑北击胡，

羌歌燕筑送城隅。城隅路接伊川驿，河阳渡头邯郸陌。

可怜少年把手时，黄鸟双飞梨花白。秦王筑城三千里，

西自临洮东辽水。山边叠叠黑云飞，海畔莓莓青草死。

从来战斗不求勋，杀身为君君不闻。凤凰楼上吹急管，

落日裴回肠先断。
沈棠溪至赠所撰古文刻本别逾十年君今年七十有七犹以著述自课情话移时皆切磋语也
李士棻（清代）

打门声急入门亲，与说频年去住因。肯念故交探近状，错援古住料今人。

士如画饼名无用，树易成阴德有邻。莫怪上书干宰相，昌黎多病愧长贫。
访僧不遇
崔道融（唐代）

寻僧已寂寞，林下锁山房。松竹虽无语，牵衣借晚凉。
北原别业
释泚（唐代）

野外车骑绝，古村桑柘阴。流莺出谷静，春草闭门深。

学稼农为业，忘情道作心。因知上皇日，凿井在灵林。
和国信张宗益少卿过潭州朝拜信武殿
苏颂（宋代）

夷裔陵边久，文明运算高。
三冬驰日御，一夜陨星旄。
从此通戎赂，于今袭战袍。
威灵赡庙像，列侍写贤豪。
民获耕桑利，时无斥堠劳。
金缯比干橹，未损一牛毛。
别叔父昆山丞
陈师道（宋代）

父子兼知己，扶携共白头。
又为千里别，未使寸心休。
鸟雀空庭晓，风霜落木秋。
近亲零落尽，更觉别离愁。
九月八日寄懒窠
胡仲弓（宋代）

转盼重阳在眼前，客中岁月浪进迁。
云飞千里家何处，雁过一声秋满天，
节近最关萱草梦，囊空犹欠菊花钱。
瞑心九日山头路，虽不登高亦惘然。
登开元寺楼送崔少府还平望驿
皎然（唐代）

登望思虑积，长亭树连连。悠扬下楼日，杳映傍帆烟。

入夜四郊静，南湖月待船。
颜侍郎挽词
楼钥（宋代）

赘倅丹丘日，眼看康济泉。
同朝叨奖予，侍坐得周旋。
妙画多传宝，遗文合细编。
典刑今已矣，西望涕潸然。
即事
苏泂（宋代）

窗外梧桐树，霜风特地吹。
莫轻初下叶，长别所生枝。
便有青葱见，应无岁月追。
先人移得汝，吾鬓复如丝。
金陵杂兴二百首
苏泂（宋代）

平生英俊邢刍父，酷爱闽中一卷诗。
落笔文章有如此，因何不到秣陵嬉。
昨日王德父何昭德回后曝背于庵后大山上甚乐因成数语效大山体亦皆写景聊以寄似
何梦桂（宋代）

碧旻收云兮，秋气肃清。万籁声沉兮，秋日晶荧。青山崟崟兮，白石瑛瑛。

麋鹿跂跂兮出高陵，野鸟活活兮两岑对鸣。黄犍湿湿兮逐羝群，或讹或寝兮于野于坰。

吾忘吾独兮，吾与禽兽兮为邻。违市朝兮不与世撄，利名不入兮宠辱忘惊。

聊遗吾形兮放吾情，美背曝兮不可以遗君。时分吾席坐兮，采樵负苓。

吾其徜徉乎此山以终吾生兮，其乐无央。
珍珠令·桃花扇底歌声杳
张炎（宋代）

桃花扇底歌声杳。愁多少。便觉道花阴闲了。因甚不归来，甚归来不早。满院飞花休要扫。待留与、薄情知道。怕一似飞花，和春都老。
题清芬阁
马偕（宋代）

煌煌英烈照穹苍，清节高名锦绣肠。
千卷共传诗灿烂，万钟能鄙德馨香。
清芬自是流余庆，佳气终当及后昌。
逸韵云孙风味好，鹏搏九万看翱翔。
春光好
张抡（宋代）

烟澹澹，雨濛濛。水溶溶。帖水落花飞不起，小桥东。

翩翩怨蝶愁蜂。绕芳丛。恋馀红。不恨无情桥下水，恨东风。
袷享八首
真宗（宋代）

［应钟羽］苾芬孝祀，下灌肃雍。
致力于神，明信咸通。
灵之妥留，惠我庞鸿。
文被万宇，福禄攸同。
偈颂一百零二首 其五十
释慧远（宋代）

大哉释迦文，生下便作怪。南北东西行，点胸也忒杀。

弃舍轮王位，反受父母拜。六载向雪山，精进修净戒。

明星才出现，證道果能快。分别说三乘，惹得一身债。

最后向灵山，拈花索买卖。十万众人前，就中无一介。

独有迦叶波，和赃与捉败。二千年前且放过，直至而今被佗坏。

坏不坏，主元在。主既在，休厮赖。
姑苏台五首 其一
萧立之（宋代）

金楣玉几翠云裘，那识春风半点愁。麋鹿也疑知正色，不应还上此台游。
张安道生日二首
苏辙（宋代）

椿年七十二回新，蓬矢桑弧记此晨。
养就丹砂无上药，已超诸数自由身。
中年道路趋真境，外物功名委世人。
今夜空庭香火罢，定应星斗识天真。
十载従公鬓似蓬，羡公英气老犹充。
生时别得星辰力，晚岁仍加鼎灶功。
世事不堪开眼看，劳生渐恐转头空。
问公试觅刀圭药，岁岁称觞此日中。
寄赠畅当山居
卢纶（唐代）

古村荒石路，岁晏独言归。山雪厚三尺，社榆粗十围。

虬龙宁守蛰，鸾鹤岂矜飞。君子固安分，毋听劳者讥。
句
欧阳詹（唐代）

啼猿非有恨，行客自多悲。
不知吹者意，何似听人心。
横琴遮远洞，举手出高峰。
答陈拾遗赠竹簪
张九龄（唐代）

与君尝此志，因物复知心。遗我龙钟节，非无玳瑁簪。

幽素宜相重，雕华岂所任。为君安首饰，怀此代兼金。
初春
林以宁（清代）

百合名香手自焚，雪晴天际尚停云。寒梅才被东风坼，酿得春愁已十分。
邦衡侄季怀亦惠二诗再次韵二首一颂其叔侄之美一解季怀生日不送茶之嘲
周必大（宋代）

竹林终日醉流霞，下客穷空祇厄茶。更欲打门奴酪粥，何殊敛手捧姜芽。

赐金指日挥疏傅，盛馔常时设谢家。莫为唱酬供一笑，从今便废尔殽嘉。
【商调】玉抱肚
未知作者（元代）

休来这里闲嗑，俺奶奶知道骂我，逞甚么娄罗？当初有个郑元和，早收心休
恋我。
挽陶宣义二首
刘宰（宋代）

季方当日缔华姻，曾款门阑列众宾。
一别清台频换岁，重逢上苑正回春。
白头自叹形容改，青眼相看笑语真。
回首不堪成永咏，西风吹泪堕衣巾。
留别东郡诸僚友 其一
司马光（宋代）

际日浮空涨海流，虫沙龙蜃各优游。津涯浩荡虽难测，不见惊澜曾覆舟。
春雪
吴龙翰（宋代）

一雪满天地，三春景更妍。
鹤梳琼羽落，蝶舞粉衣翩。
嫩柳飘新絮，残梅补落钿。
东风初解冻，洗手破轻烟。
偈倾一百六十九首
释智朋（宋代）

尘劫事，只如今。
向这裹瓦解冰销，如水入水，
似金博金。未知年穷岁尽在，
三年一闰。
句
轩氏（宋代）

栗棘蓬，栗棘蓬，
一口吞却更无踪。
水出洞
查世官（清代）

岩壑入窈窕，竹树穿纵横。榛莽出伏流，乱石疑列星。

迤逦寻水出，谺然门幽扃。峰峦藏户牖，侧视分径庭。

飞尔鸣喑壁，直下如建瓴。锵然一泓水，流作鱼尾形。

风水相吞吐，隐隐闻雷霆。仙人奏云璈，玉女叩铜瓶。

水故不在出，出以水为声。音节出自然，丝竹无此清。

乃知太古初，不假器与名。坡翁有钜制，磨字悬青屏。

《大雅》久可作，谁与招山灵。惟闻白云外，天风吹泠泠。
题唐人按乐图
方回（元代）

鼓笛笙箫哄舞茵，伶官和尚杂宫人。
黄番绰共唐三藏，仿佛相传未必真。
自叙
杜荀鹤（唐代）

酒瓮琴书伴病身，熟谙时事乐于贫。
宁为宇宙闲吟客，怕作乾坤窃禄人。
诗旨未能忘救物，世情奈值不容真。
平生肺腑无言处，白发吾唐一逸人。
和刘卿材十咏·耕者
黄庶（宋代）

四海兵今息，耕夫未得知。
黄梁不敢吃，碗尚半蒿藜。
左蠡阻风作讼风伯
苏葵（明代）

莫春三月天晴明，湖波镜静涵天光。轻风徐来水拖縠，舟船南北如腾骧。

移时巽二作威福，推撼地轴摇乾纲。玄冥驱胁使倾注，河伯鼓舞令颠狂。

洪涛百尺势翻覆，叫号怒激声悲凉。鲸鲵入夜纵齧吻，罔象白日呈妖祥。

艨冲阻绝不敢渡，岂有舴艋能轻飏。扬澜右蠡称古险，况复值此冲飙强。

停桡继日掩窗卧，进退上下俱傍徨。迟留待息势未息，怒来挺臂挥干将。

将欲斩蛟龙，蛟龙泣诉非其殃。将欲斩魑魅，魑魅畏惧先潜藏。

风伯兮风伯，非尔之罪其畴当。吾闻太昊正司令，长养万物敷春阳。

胡为恣肆窃其柄，簸弄凛洌施推戕。我今上讼兮投彼东方，帝其有知兮按典章。

戮及恶德兮天道常，颈血下溅兮谁汝伤。
上元旦早起赠同游者
张耒（宋代）

夜来人散残更月，晓陌空存旧车辙。
彩灯城市已春风，寒木人家犹腊雪。
强起相逢酒未醒，残膏宿火尚荧荧。
归来更拂障泥锦，重约黄昏信马行。
太白词
苏轼（宋代）

雷阗阗，山昼晦。
风振野，神将驾。
载云罕，从玉虯。
旱既甚，蹶往救，
道阻修兮。
满江红·敲碎离愁
辛弃疾（宋代）

敲碎离愁，纱窗外、风摇翠竹。人去后、吹箫声断，倚楼人独。满眼不堪三月暮，举头已觉千山绿。但试将一纸寄来书，从头读。
相思字，空盈幅；相思意，何时足？滴罗襟点点，泪珠盈掬。芳草不迷行客路，垂杨只碍离人目。最苦是、立尽月黄昏，阑干曲。
二苏文登趋阙二帖赞
岳珂（宋代）

文字之祥，劂有原委。
父师昆弟，以及诸子。
文兮斜川，道兮颍水。
以文贯道，一家济美。
施及翰林，特游戏耳。
于风味中，亦复是似。
以坡为骨，以颍为髓。
苏门之英，来者视此。
江行无题一百首·其八十二
钱珝（唐代）

远岸无行树，经霜有伴红。
停船搜好句，题叶赠江枫。
感古十首 其八
胡仲弓（宋代）

范蠡泛五湖，子房从赤松。功成乞身退，明哲保令终。

彼美二丈夫，世异辙则同。此道久不作，利欲尘相蒙。

急流不知返，失脚机阱中。
李古城索狂醒道人诗
罗公升（宋代）

狂风扇八区，一发不可息。
遂令地行人，颠倒忘南北。
道人留醒眼，谓得大慧力。
出门楚天高，万里寄两屐。
袈裟且不着，况作轩冕剧。
穷秋华峰哭，夜月牛渚笛。
是中岂狂者，狂者自莫识。
他年真醒时，为汝说皇极。
下第寄池州郑员外
杜荀鹤（唐代）

省出蓬蒿修谒初，蒙知曾不见生疏。侯门数处将书荐，

帝里经年借宅居。未必有诗堪讽诵，只怜无援过吹嘘。

如今足得成持取，莫使江湖却钓鱼。
出德胜门见杏花
文彭（明代）

独坐空斋感岁华，春风日日捲黄沙。闭门无意窥杨柳，出郭惊心见杏花。

西望居庸开锦障，北来天寿隐晴霞。驱驰莫问昌平道，野寺苍茫落日斜。
由仪真乘巨舰至京口
玄烨（清代）

长江万里开鸿濛，高樯巨楫乘艨艟。仪真京口路百里，挂帆瞬息凌长风。

汀芦洲树看历历，波恬浪阔光瀜瀜。遄流直下入沧海，远源上与岷峨通。

山川断续合云雾，日月照耀浮虚空。舟行迅速疾飞驶，恍闻击鼓冯夷宫。

柂楼高据极观眺，奇纵豁达舒心胸。年来江汉罢桴鼓，河海清宴绝战攻。

舳舻閒系沙岸侧，水师捲甲悬长弓。羽葆南巡渡扬子，居安更念艰难功。
颂古一百首
释智愚（宋代）

始见春花归阆苑，又逢秋叶堕宫墙。
思量世事如翻掌，谁得长生不死方。
陈商霖挽词
王十朋（宋代）

畴昔游从分不轻，十年乡校读书灯。德星会聚三兄弟，诗社追随八友朋。

去国悲凉老王粲，还乡牢落失陈登。诵君生死炎凉句，斜日寒天涕满膺。
水龙吟
王吉昌（元代）

慧驱茅塞开心地。气养氤氲纯粹。三奇聚鼎，炎炎火里，丹花吐粹。

海底上清吹。异香喷、芳姿肥腻。被木童拈弄，飞行无碍，宝光衬，彩霞炽。

奥室清凉常媚。廓胸襟、冰霜光被。烟消火灭，云收雾敛，顿成不二。

头角逍遥，事混河沙，光尘不异。这元初妙有，清虚法体，证菩提位。
宿天衣偶成
释广闻（宋代）

过雁曾无影可留，不妨寒水向东流。千峰一夜撑空立，旧事惊翻尽底休。
新都南亭送郭元振卢崇道（一作卢崇道诗）
张说（唐代）

竹径女萝蹊，莲洲文石堤。静深人俗断，寻玩往还迷。

碧潭秀初月，素林惊夕栖。褰幌纳蟾影，理琴听猿啼。

佳辰改宿昔，胜寄坐睽携。长怀赏心爱，如玉复如珪。
望江亭
陈传（宋代）

山蔼峨峨江岸深，望馀亭影落江心。无风万里磨平玉，有月千波漾碎金。

思远解邀无己句，流清宜写不齐琴。仙槎一棹惊秋晓，此去银河尚几寻。
句
释惠崇（宋代）

山色临巴迥，江流入汉清。
平原郡王南园诗二十一首·凌风
姜特立（宋代）

花木楼台锦不如，关门下瞰更凌虚。
他时老子如相过，认取东来青犊车。
秋兴 其三
江开（宋代）

青海传闻画角哀，屯田充国又登台。不教神笔驱鲸鳄，已分穷登老骥騋。

李牧防秋坚壁早，祭遵行部雅歌才。祁连九月应飞雪，惆怅西风日几回。